ვაშინგტონს პასიურობას საყვედურობენ
პრეზიდენტმა ობამამ თქვა, რომ არასწორი იქნება სამხედრო ოპერაციების წამოწყება მხოლოდ იმისთვის, რომ ამერიკა სუსტად არ გამოიყურებოდეს.
ვაშინგტონი — გასულ აგვისტოში, დამასკოს გარეუბან გუთაზე სირიის სამთავრობო ძალების ქიმიური თავდასხმის შედეგად ათობით კაცი, ქალი და ბავშვი დაიღუპა. სირიის პრეზიდენტმა, ბაშარ ალ ასადმა ვაშინგტონის მიერ გამოცხადებული წითელი ხაზი გადაკვეთა, მაგრამ მის მიმართ სამხედრო გამოპასუხება არ მომხდარა. ქსენია დორმანდი, ლონდონის პოლიტიკის ინსტიტუტ „ჩატამ ჰაუსიდან“ ამბობს, რომ ეს გადამწყვეტი მომენტი იყო. დორმანდი ამბობს, რომ შეერთებული შტატები მსოფლიოს უდიდესი სამხედრო და ეკონომიკური შესაძლებლობების ქვეყნად რჩება და იმის აღქმა, რომ მას ამ ძლიერების გამოყენება არ სურს, საფრთხის შემცველია. მარტში, რუსეთის მიერ ყირიმის იარაღით დაპყრობამ კრიტიკა გამოიწვია იმის თაობაზე, რომ შეერთებული შტატების ფრთხილმა მიდგომამ, მსოფლიოს სხვა ქვეყნები გაათამამა. ლონდონის ეკონომიკის სკოლის პროფესორი არნე ვესტადი ამბობს, რომ დასავლეთს ბევრი სამხედრო ვარიანტი არ გააჩნია. ორისია ლუცევიჩი, „ჩატამ ჰაუსის“ უკრაინის სპეციალისტი, ამბობს, რომ უკრაინელები ამ შეზღუდვებს აღიარებენ. მაისში, სამხედრო აკადემიის კურსდამთავრებულების წინაშე გამოსვლისას, პრეზიდენტმა ობამამ თქვა, რომ არასწორი იქნება სამხედრო ოპერაციების დაწყება მხოლოდ იმისთვის, რომ ამერიკა სუსტად არ გამოიყურებოდეს. ქსენია დორმანდი ამბობს, რომ ე.წ. ამერიკულ უსაფრთხოების ქოლგას, როგორც ჩინეთის მზარდი ძლიერების საპირწონეს, აზიაში ბევრი მოკავშირე ეყრდნობა. მაგრამ, ავღანეთის და ერაყის მძიმე კამპანიების შემდეგ, ვაშინგტონი ომით გადაიღალა და სურს, რომ მისმა მოკავშირეებმა მზადყოფნა თვითონვე გააძლიერონ. შეერთებული შტატების მოკავშირე იაპონია, საკუთარი სამხედრო ძალებისთვის, გლობალური უსაფრთხოების საკითხებში გაზრდილი როლის მინიჭებას გეგმავს, რაც ჩინეთის გაღიზიანებას იწვევს. მაგრამ ანალიტიკოსები ამბობენ, რომ ვაშინგტონში ამ ცვლილებებს მიესალმებიან, სადაც პოლიტიკური გადაწყვეტილებების მიმღებნი კმაყოფილნი არიან იმით, რომ შეერთებული შტატები ლიდერის როლში იქნება, მაგრამ სანაცვლოდ მეტი მხარდაჭერის მიღებაც სურთ